KOMISSION PÄÄTÖS,

tehty 21 päivänä toukokuuta 2007,

ohjeista jäsenvaltioiden avustamiseksi Euroopan parlamentin ja neuvoston asetuksessa (EY) N:o 882/2004 säädetyn kokonaisvaltaisen monivuotisen kansallisen valvontasuunnitelman laatimisessa

(tiedoksiannettu numerolla K(2007) 2099)

(ETA:n kannalta merkityksellinen teksti)

(2007/363/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon rehu- ja elintarvikelainsäädännön sekä eläinten terveyttä ja hyvinvointia koskevien sääntöjen mukaisuuden varmistamiseksi suoritetusta virallisesta valvonnasta 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 882/2004 (1) ja erityisesti sen 43 artiklan 1 kohdan,

sekä katsoo seuraavaa:

Elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä 28 päivänä tammikuuta 2002 annettu Euroopan parlamentin ja neuvoston asetus (EY) N:o 178/2002 (2) tarjoaa perustan elintarvikkeisiin liittyvälle korkeatasoiselle terveyden suojelulle ja kuluttajien etujen turvaamiselle.

Asetuksessa (EY) N:o 882/2004 annetaan yleiset säännöt yhteisön tai jäsenvaltioiden toimivaltaisten viranomaisten toteuttamaa virallista valvontaa varten, jolla varmennetaan rehu- ja elintarvikelainsäädännön sekä eläinten terveyttä ja eläinten hyvinvointia koskevien sääntöjen noudattaminen.

Asetuksen (EY) N:o 882/2004 41 artiklan mukaisesti ”asetuksen (EY) N:o 178/2002 17 artiklan 2 kohdan, eläinten terveyttä ja hyvinvointia koskevien sääntöjen sekä tämän asetuksen 45 artiklan tehokkaan täytäntöönpanon varmistamiseksi kunkin jäsenvaltion on laadittava yksi kokonaisvaltainen monivuotinen kansallinen valvontasuunnitelma”, jäljempänä ’kansallinen valvontasuunnitelma’.

Kansallisten valvontasuunnitelmien tarkoituksena on myös tarjota vakaa perusta komission tarkastusyksiköiden jäsenvaltioissa toteuttamille valvontatoimille.

Kasveille ja kasvituotteille haitallisten organismien jäsenvaltioihin kulkeutumisen estämiseen liittyvistä suojatoimenpiteistä 8 päivänä toukokuuta 2000 annetun neuvoston direktiivin 2000/29/EY (3) 27 a artiklassa säädetään, että direktiivin tehokkaan täytäntöönpanon varmistamiseksi sovelletaan tarpeen mukaan asetuksen (EY) N:o 882/2000 41–46 artiklaa, jotka koskevat kansallisia valvontasuunnitelmia, vuosiraportteja sekä yhteisön harjoittamaa valvontaa jäsenvaltioissa ja kolmansissa maissa.

Asetuksen (EY) N:o 882/2004 42 artiklassa esitetään periaatteet kansallisen valvontasuunnitelmien laatimista varten ja etenkin niihin sisällytettävät yleiset tiedot.

Asetuksen (EY) N:o 882/2004 43 artiklassa säädetään, että komissio laatii kansallisia valvontasuunnitelmia varten ohjeet, joissa on mm. edistettävä virallisessa valvonnassa johdonmukaista, kattavaa ja kokonaisvaltaista toimintamallia, joka kattaa kaikki alat ja rehu- ja elintarvikeketjun vaiheet, myös rehun ja elintarvikkeiden tuonnin yhteisöön ja niiden käyttöönoton, ja joka antaa tietoa rehu- ja elintarvikelainsäädännön noudattamisesta, jäljempänä ’ohjeet’.

Lisäksi asetuksen (EY) N:o 882/2004 43 artiklassa säädetään, että kansallisissa valvontasuunnitelmissa on otettava huomioon nämä ohjeet. Ohjeet eivät ole sitovia, vaan niiden tarkoituksena on tarjota jäsenvaltioille hyödyllistä apua asetuksen täytäntöönpanossa. Asetuksen 43 artiklassa esitetään vielä erikseen ohjeiden tarkoitus ja sisältö suhteessa kansallisiin toimintasuunnitelmiin.

Asetuksen (EY) N:o 882/2004 45 artiklassa säädetään, että jäsenvaltioissa on järjestettävä säännöllisesti yhteisön suorittamia toiminnan tarkastuksia (auditointeja), joiden päätarkoituksena on todeta, että virallinen valvonta suoritetaan monivuotisten kansallisten valvontasuunnitelmien ja yhteisön lainsäädännön mukaisesti.

Joitakin seikkoja voidaan kehittää vain kansallisten valvontasuunnitelmien täytäntöönpanosta sekä toimivaltaisten viranomaisten asetuksen (EY) N:o 882/2004 4 artiklan 6 kohdan mukaisesti tekemistä sisäisistä toiminnan tarkastuksista ja asetuksen 45 artiklan mukaisesti komission asiantuntijoiden tekemistä toiminnan tarkastuksista saatujen kokemusten perusteella sekä asetuksen 44 artiklan nojalla jäsenvaltioiden toimittamien vuosiraporttien sisältämien tietojen perusteella. Sen vuoksi on asianmukaista kehittää ohjeita vaiheittain.

Tässä päätöksessä vahvistetuissa ohjeissa olisi näin ollen keskityttävä kansallisten valvontasuunnitelmien niihin osiin, jotka on otettava jäsenvaltioissa käyttöön, jotta täytetään asetuksen (EY) N:o 882/2004 vähimmäisvaatimukset ja etenkin 42 artiklan vaatimukset, jotka koskevat kansallisten valvontasuunnitelmien laatimiseen liittyviä periaatteita. Ohjeissa olisi myös tarjottava perusta yhteisön suorittamalle valvonnalle jäsenvaltioissa.

Asetuksen (EY) N:o 882/2004 4 artiklan 6 kohdassa ja 43 artiklan 1 kohdan i alakohdassa säädettyjen toiminnan tarkastusten suorittamisperusteita koskevat ohjeet annetaan sellaisten ohjeiden antamisesta, joissa vahvistetaan perusteet toiminnan tarkastamisten suorittamista varten rehu- ja elintarvikelainsäädännön sekä eläinten terveyttä ja hyvinvointia koskevien sääntöjen mukaisuuden varmistamiseksi suoritetusta virallisesta valvonnasta annetun Euroopan parlamentin ja neuvoston asetuksen (EY) N:o 882/2004 mukaisesti 29 päivänä syyskuuta 2006 tehdyn komission päätöksen 2006/677/EY (4) liitteessä.

Asetuksen (EY) N:o 882/2004 44 artiklassa säädettyjen, jäsenvaltioiden komissiolle toimittamien vuosiraporttien rakennetta ja niihin sisällytettäviä tietoja koskevat ohjeet annetaan myöhemmin.

Komission on tarkasteltava ja päivitettävä tarpeen mukaan tässä päätöksessä annettuja ohjeita saatuaan ja tutkittuaan kansalliset valvontasuunnitelmat ja ottaen huomioon asetuksen (EY) N:o 882/2004 täytäntöönpanosta jäsenvaltioissa saadut kokemukset.

ON TEHNYT TÄMÄN PÄÄTÖKSEN:

1 artikla

Asetuksen (EY) N:o 882/2004 43 artiklan 1 kohdassa säädetyt ohjeet, jotka on otettava huomioon kyseisen asetuksen 41 artiklassa säädetyissä monivuotisissa kansallisissa valvontasuunnitelmissa, jäljempänä ’kansalliset valvontasuunnitelmat’, esitetään tämän päätöksen liitteessä.

2 artikla

Tämä päätös on osoitettu kaikille jäsenvaltioille.

(1) EUVL L 165, 30.4.2004, s. 1; oikaisu EUVL L 191, 28.5.2004, s. 1. Asetus sellaisena kuin se on viimeksi muutettuna neuvoston asetuksella (EY) N:o 1791/2006 (EUVL L 363, 20.12.2006, s. 1).

(2) EYVL L 31, 1.2.2002, s. 1. Asetus sellaisena kuin se on viimeksi muutettuna komission asetuksella (EY) N:o 575/2006 (EUVL L 100, 8.4.2006, s. 3).

(3) EYVL L 169, 10.7.2000, s. 1. Direktiivi sellaisena kuin se on viimeksi muutettuna komission direktiivillä 2006/35/EY (EUVL L 88, 25.3.2006, s. 9).

(4) EUVL L 278, 10.10.2006, s. 15.

LIITE

Ohjeet asetuksen (EY) N:o 882/2004 41 artiklassa säädettyjen kokonaisvaltaisten monivuotisten kansallisten valvontasuunnitelmien laatimista varten

Sisältö

1. Ohjeiden tarkoitus

2. Määritelmät

3. Kansallisten valvontasuunnitelmien oikeudellisia vaatimuksia koskevat ohjeet

3.1 Kansalliset valvontasuunnitelmat

3.2 Kansallisia valvontasuunnitelmia koskevat yleiset vaatimukset

3.3 Kansallisten valvontasuunnitelmien strategiset tavoitteet

3.4 Riskien luokittelu

3.5 Toimivaltaisten viranomaisten nimeäminen

3.6 Yleinen organisointi ja hallinto

3.7 Valvontajärjestelmät ja toiminnan koordinointi

3.8 Tehtävien siirtäminen valvontaelimille

3.9 Toimintaperusteiden noudattaminen

3.10 Virallista valvontaa suorittavan henkilöstön koulutus

3.11 Dokumentoidut menettelyt

3.12 Toiminnalliset varosuunnitelmat

3.13 Yhteistyön ja keskinäisen avunannon järjestäminen

3.14 Kansallisten valvontasuunnitelmien mukauttaminen

4. Kokonaisvaltaisten monivuotisten kansallisten valvontasuunnitelmien muotoa koskevat ohjeet

4.1 Otsikko

4.2 Yhteystaho jäsenvaltiossa (suunnitelmaa koskevat yhteydenotot)

4.3 Suunnitelman sisältö

4.3.1 Yleiset kansalliset strategiset tavoitteet

4.3.2 Nimetyt toimivaltaiset viranomaiset, kansalliset vertailulaboratoriot ja valvontaelimet, joille on siirretty tehtäviä

4.3.3 Toimivaltaisten viranomaisten suorittaman virallisen valvonnan organisointi ja hallinto

4.3.4 Varosuunnitelmat ja keskinäinen avunanto

4.3.5 Toimivaltaisten viranomaisten suorittamaa toiminnan tarkastamista koskevat järjestelyt (ei sovelleta kasvien terveyden alalla)

4.3.6 Toimenpiteet asetuksen (EY) N:o 882/2004 mukaisten toimintaperusteiden noudattamiseksi (ei sovelleta kasvien terveyden alalla)

4.3.7 Kansallisten valvontasuunnitelmien tarkastelu ja mukauttaminen

5. Kokonaisvaltaisten monivuotisten kansallisten valvontasuunnitelmien soveltamisalaa koskevat ohjeet

1. OHJEIDEN TARKOITUS

Näiden ohjeiden tarkoituksena on avustaa jäsenvaltioita Euroopan parlamentin ja neuvoston asetuksen (EY) N:o 882/2004 41 artiklassa säädetyn kokonaisvaltaisen monivuotisen kansallisen valvontasuunnitelman, jäljempänä ’kansallinen valvontasuunnitelma’, laatimisessa. Ohjeissa selvennetään kyseisen asetuksen 42 artiklan 2 kohdassa esitettyjä kansallisia valvontasuunnitelmia koskevia vaatimuksia.

2. MÄÄRITELMÄT

2.1 Näissä ohjeissa sovelletaan asetuksen (EY) N:o 178/2002 2 ja 3 artiklassa, asetuksen (EY) N:o 882/2004 2 artiklassa sekä muussa asiaa koskevassa yhteisön lainsäädännössä vahvistettuja määritelmiä.

Erityisesti on otettava huomioon kyseisissä asetuksissa annetut seuraavat määritelmät:

a) ’elintarvikelainsäädännöllä’ tarkoitetaan lakeja, asetuksia ja hallinnollisia määräyksiä, jotka koskevat yleisesti elintarvikkeita ja erityisesti elintarvikkeiden turvallisuutta sekä yhteisössä että jäsenvaltioiden tasolla; määritelmään sisältyvät kaikki elintarvikkeiden tuotanto-, jalostus- ja jakeluvaiheet samoin kuin elintarviketuotantoon käytettäviä eläimiä varten tuotettujen tai niille annettujen rehujen tuotanto-, jalostus- ja jakeluvaiheet (asetuksen (EY) N:o 178/2002 3 artiklan 1 alakohta);

b) ’rehulainsäädännöllä’ tarkoitetaan lakeja, asetuksia ja hallinnollisia määräyksiä, jotka koskevat rehuja yleisesti ja rehujen turvallisuutta erityisesti sekä yhteisössä että kansallisella tasolla; määritelmään sisältyvät rehujen tuotannon, jalostuksen ja jakelun kaikki vaiheet sekä rehujen käyttö (asetuksen (EY) N:o 882/2004 2 artiklan toisen kohdan 3 alakohta);

c) ’virallisella valvonnalla’ tarkoitetaan kaikenlaisia toimivaltaisen viranomaisen tai yhteisön suorittamia valvontatoimia, joilla todetaan, noudatetaanko rehu- ja elintarvikelainsäädäntöä sekä eläinten terveyttä ja hyvinvointia koskevia sääntöjä (asetuksen (EY) N:o 882/2004 2 artiklan toisen kohdan 1 alakohta);

d) ’toimivaltaisella viranomaisella’ tarkoitetaan jäsenvaltion keskusviranomaista, joka on toimivaltainen järjestämään virallisen valvonnan, tai muuta viranomaista, jolle tämä toimivalta on siirretty; määritelmään sisältyy tarvittaessa myös kolmannen maan vastaava keskusviranomainen (asetuksen (EY) N:o 882/2004 2 artiklan toisen kohdan 4 alakohta). Kasvien terveyden osalta ’toimivaltaisen viranomaisen” määritelmä sisältää direktiivin 2000/29/EY 1 artiklan 4 kohdassa tarkoitetun ”viranomaisen” sekä direktiivin 2 artiklan 1 kohdan g alakohdassa tarkoitetut ”vastuussa olevat viralliset toimielimet”. Neuvoston asetuksen (ETY) N:o 2092/91 (1) piiriin kuuluvan maataloustuotteiden luonnonmukaisen tuotantotavan osalta ’toimivaltaisen viranomaisen” määritelmä sisältää asetuksen (ETY) N:o 2092/91 8 artiklan 2 kohdan mukaisesti ilmoituksia vastaanottamaan nimetyn viranomaisen sekä saman asetuksen 9 artiklan 4 kohdan mukaisesti laitosten hyväksymistä ja tarkastusta varten nimetyn viranomaisen;

e) ’valvontaelimellä’ tarkoitetaan riippumatonta kolmatta osapuolta, jolle toimivaltainen viranomainen on siirtänyt tiettyjä valvontatehtäviä (asetuksen (EY) N:o 882/2004 2 artiklan toisen kohdan 5 alakohta). Kasvien terveyden osalta ”valvontaelimen” määritelmään sisältyvät direktiivin 2000/29/EY 2 artiklan 1 kohdan g alakohdassa tarkoitetut ”oikeushenkilöt”, joille on siirretty tehtäviä. Neuvoston asetuksen (ETY) N:o 2092/91 piiriin kuuluvan maataloustuotteiden luonnonmukaisen tuotantotavan osalta ”valvontaelimiin” kuuluvat asetuksen (ETY) N:o 2092/91 9 artiklassa tarkoitetut ’hyväksytyt yksityiset tarkastuslaitokset’;

f) ’valvontasuunnitelmalla’ tarkoitetaan toimivaltaisen viranomaisen laatimaa kuvausta, joka sisältää yleisiä tietoja sen virallisten valvontajärjestelmien rakenteesta ja organisoinnista (asetuksen (EY) N:o 882/2004 2 artiklan toisen kohdan 20 alakohta);

g) ’riskillä’ tarkoitetaan vaaran aiheuttaman terveydellisen haittavaikutuksen todennäköisyyttä ja voimakkuutta (asetuksen (EY) N:o 178/2002 3 artiklan 9 alakohta). Kasvien terveyden osalta ’riski’ on tulkittava direktiivin 2000/29/EY mukaisesti.

2.2 Edellä olevassa 2.1 kohdassa esitettyjen määritelmien lisäksi näissä ohjeissa sovelletaan seuraavia määritelmiä:

a) ’koordinoinnilla’ tarkoitetaan toimia, jotka toteutetaan sen varmistamiseksi, että toimivaltaiset viranomaiset suunnittelevat ja toteuttavat virallisen valvonnan johdonmukaisesti ja yhtäläisesti, jotta edistettäisiin yhteistä tavoitetta kansallisten valvontasuunnitelmien ja yhteisön lainsäädännön tehokkaan täytäntöönpanon saavuttamiseksi;

b) ’tuotantoketjulla’ tarkoitetaan koko tuotantoketjua, johon sisältyvät kaikki asetuksen (EY) N:o 178/2002 3 artiklan 16 kohdassa määritellyt ”tuotanto-, jalostus- ja jakeluvaiheet” mukaan luettuna tarpeen mukaan kaikki eläin- ja kasvituotannon vaiheet, jotka eivät liity elintarvikeketjuun;

c) ’tuotantovaiheella’ tarkoitetaan mitä tahansa vaihetta, tuonti mukaan lukien, tuotteen tuotantoketjussa alkutuotannosta jalostukseen, valmistukseen, varastointiin, kuljetukseen, jakeluun, myyntiin tai loppukuluttajalle toimittamiseen asti edellä mainitut vaiheet mukaan luettuna;

d) ’alalla’ tarkoitetaan tietyn tuotteen tai tuoteryhmän koko tuotantoketjua, johon saattaa liittyä yhden tai useamman toimivaltaisen viranomaisen toimia.

3. KANSALLISTEN VALVONTASUUNNITELMIEN OIKEUDELLISIA VAATIMUKSIA KOSKEVAT OHJEET

Huom. Viittaukset yhteisön lainsäädäntöön

Näissä ohjeissa viittaus yhteisön säädökseen tarkoittaa, ellei toisin mainita, viittausta säädökseen sellaisena kuin se on viimeksi muutettuna.

3.1 KANSALLISET VALVONTASUUNNITELMAT

3.1.1 ASIAA KOSKEVA YHTEISÖN LAINSÄÄDÄNTÖ

Asetuksen (EY) N:o 882/2004 41 artiklassa säädetään seuraavaa:

’Asetuksen (EY) N:o 178/2002 17 artiklan 2 kohdan, eläinten terveyttä ja hyvinvointia koskevien sääntöjen sekä tämän asetuksen 45 artiklan tehokkaan täytäntöönpanon varmistamiseksi kunkin jäsenvaltion on laadittava yksi kokonaisvaltainen monivuotinen kansallinen valvontasuunnitelma.”

Direktiivin 2000/29/EY 27 a artiklassa säädetään seuraavaa:

’Tässä direktiivissä sovelletaan tarpeen mukaan rehu- ja elintarvikelainsäädännön ja eläinten terveyttä ja hyvinvointia koskevien sääntöjen mukaisuuden varmistamiseksi suoritetusta virallisesta valvonnasta 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 882/2004 41–46 artiklaa, sanotun kuitenkaan rajoittamatta tämän direktiivin 21 artiklan soveltamista.”

3.1.2 VAATIMUKSIA KOSKEVAT OHJEET/MÄÄRITELMÄT

3.1.2.1 Kansallisten valvontasuunnitelmien soveltamisala

Kansallisten valvontasuunnitelmien olisi katettava asetuksen (EY) N:o 882/2004 koko oikeudellinen soveltamisala, kasvien terveys mukaan lukien, sikäli kuin direktiivin 2000/29/EY 27 a artiklassa niin säädetään. On huomattava, että rehu- ja elintarvikelainsäädännön sekä eläinten terveyttä ja hyvinvointia koskevan lainsäädännön osalta kansallisissa valvontasuunnitelmissa on katettava kaikki virallinen valvonta, joka liittyy kaikkeen asiaan liittyvään yhteisön lainsäädäntöön, eikä pelkästään valvontaa, joka liittyy rehujen ja elintarvikkeiden hygieniaan ja turvallisuuteen.

Sen vuoksi kansallisissa valvontasuunnitelmissa olisi rehujen ja elintarvikkeiden virallisen valvonnan osalta katettava koko rehu- ja elintarvikelainsäädäntö, mukaan lukien esimerkiksi rehu- ja elintarvikehygienia, elintarvikkeiden kanssa kosketuksiin joutuvat materiaalit, muuntogeeniset organismit (GMO), säteilytys (2), rehu- ja elintarvikelainsäädännön laatu- ja koostumusvaatimukset, pakkausmerkinnät, ravitsemukselliset näkökohdat, luonnonmukainen maatalous, maataloustuotteiden ja elintarvikkeiden rekisteröiminen aidoiksi perinteisiksi tuotteiksi (3) sekä maataloustuotteiden ja elintarvikkeiden maantieteellisten merkintöjen ja alkuperänimitysten suoja (4). Eläinten terveyteen liittyen huomioon olisi otettava myös kaikki yhteisön lainsäädäntöön sisältyvät taudit ja muut näkökohdat.

Kansallisissa valvontasuunnitelmissa olisi katettava kaikki asiaan liittyvät eläinperäiset ja ei-eläinperäiset tuotteet: elintarvikkeet, rehut sekä muut kuin elintarviketuotteet, mukaan lukien eläimistä saatavat sivutuotteet, sekä kaikki tuotantovaiheet (mukaan lukien tarpeen mukaan tuonti, alkutuotanto, jalostus ja valmistus varastointiin, kuljetukseen, jakeluun ja myyntiin tai loppukuluttajalle toimittamiseen asti edellä mainitut vaiheet mukaan luettuna). Kasvien terveyden osalta kansallisiin valvontasuunnitelmiin olisi sisällytettävä kaikki direktiivissä 2000/29/EY vaaditut valvonnat.

Kansallisten valvontasuunnitelmien soveltamisalaa selvitetään tarkemmin kohdassa 5.

3.1.2.2 Soveltaminen kasvien terveyteen

Direktiivin 2000/29/EY 27 a artiklan mukaisesti kasvien terveyden alalla sovelletaan tarpeen mukaan asetuksen (EY) N:o 882/2004 41–46 artiklaa. Kyseisen asetuksen 42 artiklan 2 kohdan f–k alakohdan mukaisesti vaadituissa tiedoissa viitataan kuitenkin asetuksen sellaisiin säännöksiin, joita ei sovelleta kasvien terveyteen.

On myös huomattava, että direktiivi 2000/29/EY sisältää asetuksen (EY) N:o 882/2004 42 artiklan 2 alakohdan f, h, i ja k alakohtaa vastaavia säännöksiä kasvien terveyden osalta. Nämä säännökset ovat seuraavat:

— 42 artiklan 2 kohdan f alakohta – tehtävien siirtäminen valvontaelimille (ks. näiden ohjeiden kohta 3.8)

— 42 artiklan 2 kohdan h alakohta – virallista valvontaa toteuttavan henkilöstön koulutus (ks. näiden ohjeiden kohta 3.10)

— 42 artiklan 2 kohdan i alakohta – dokumentoidut menettelyt (ks. näiden ohjeiden kohta 3.11)

— 42 artiklan 2 kohdan k alakohta – yhteistyön ja keskinäisen avunannon järjestäminen (ks. näiden ohjeiden kohta 3.13).

Kansallisiin valvontasuunnitelmiin on sisällytettävä tietoja, jotka koskevat näiden direktiivin 2000/29/EY mukaisten seikkojen noudattamiseen liittyviä järjestelyitä.

Asetuksen (EY) N:o 882/2004 42 artiklan 2 kohdan c, d ja e alakohdan vaatimuksia koskevissa ohjeissa on joitakin lisäviittauksia kyseisen asetuksen sellaisiin säännöksiin, joita ei sovelleta kasvien terveyteen. Kyseisten vaatimusten osalta ei ole tarpeen soveltaa näiden ohjeiden edellä mainittuja näkökohtia kasvien terveyteen. Esimerkiksi kohdan 3.6 ohjeissa viitataan asetuksen (EY) N:o 882/2004 4 artiklan 6 kohdassa vaadittuun toimivaltaisten viranomaisten suorittamaan toiminnan tarkastukseen, jota ei sovelleta kasvien terveyteen. Jos jäsenvaltiot kuitenkin tekevät tällaisia toiminnan tarkastuksia tai soveltavat ohjeiden muita säännöksiä kasvien terveyteen liittyviin virallisiin tarkastuksiin, ne voivat toimittaa nämä tiedot vapaaehtoisesti kasvien terveyttä koskevan valvontajärjestelmänsä kuvauksessa.

3.1.2.3 Kokonaisvaltaiset monivuotiset kansalliset valvontasuunnitelmat

Asetuksen (EY) N:o 882/2004 41 artiklan mukaisesti kunkin jäsenvaltion on laadittava yksi kokonaisvaltainen monivuotinen kansallinen valvontasuunnitelma. Kansallisia valvontasuunnitelmia olisi sovellettava kaikkien toimivaltaisten viranomaisten suorittamaan viralliseen valvontaan kaikilla tasoilla (keskus-, alue- ja paikallistasolla) tarpeen mukaan virallista valvontaa koskevien kansallisten järjestelyiden mukaisesti.

Jäsenvaltioissa, joissa on hajautettu hallinto, kansallisessa valvontasuunnitelmassa olisi esitettävä, miten koordinointi eri hallintotahojen välillä varmistetaan, jotta saavutetaan yksi kokonaisvaltainen kansallinen valvontasuunnitelma.

Pelkkä yksittäisten toimivaltaisten viranomaisten tai alakohtaisten suunnitelmien kooste, jossa ei käsitellä virallisen valvonnan integroimista ja koordinointia toimivaltaisten viranomaisten ja alojen sisällä ja välillä, ei täytä yhden kokonaisvaltaisen monivuotisen kansallisen valvontasuunnitelman vaatimusta.

Toimivaltaisten viranomaisten olisi laadittava asianmukaiset järjestelmät kansallisiin valvontasuunnitelmiin liittyvien toimien integroitua suunnittelua, kehittämistä ja koordinointia varten. Prosessiin pitäisi sisältyä järjestelyt, joilla kansallinen valvontasuunnitelma toimitetaan komissiolle, ja siinä pitäisi yksilöidä jäsenvaltion yhteyspiste kansalliseen valvontasuunnitelmaan liittyviä yhteydenottoja varten.

Laatiessaan kansallista valvontasuunnitelmaa jäsenvaltioiden olisi huolehdittava siitä, että suunnitelman täytäntöönpanon aikana kerätään ja säilytetään sen noudattamiseen liittyviä todisteita, jotka annetaan tiedoksi toiminnan tarkastamiseen (auditointiin) liittyville tahoille – ja pyynnöstä komissiolle –, jotta voidaan varmentaa suunnitelman tehokas täytäntöönpano. Tällaisia todisteita ovat mm. kirjalliset menettelyt, dokumentointi ja virallista valvontaa koskeva kirjanpito.

3.1.2.4 Aikataulu (suunnittelukierroksen pituus)

Jäsenvaltiot päättävät kansallisen valvontasuunnitelman voimassaolokaudesta ja kestosta, ja se voidaan sovittaa vastaamaan muita kansallisten toimien, kuten budjettikierroksen, suunnittelua. Syyt tietyn keston valintaan olisi esitettävä lyhyesti kansallisessa valvontasuunnitelmassa.

Jotta kansallinen valvontasuunnitelma olisi monivuotinen, ehdotetaan että se kattaisi vähintään kolmen vuoden jakson. Koska etukäteissuunnittelu on vaikeaa muuttuvassa toimintaympäristössä, yhden suunnittelukierroksen pituudeksi ehdotetaan enintään viisi vuotta.

Epävarmuustekijät ja rajoitukset määräävät sen, miten yksityiskohtaisesti virallisesta valvonnasta säädetään kutakin suunnitelman vuotta kohti. Erityisesti virallisen valvonnan toiminnalliset tavoitteet on ehkä asetettava alustavasti kansallisen valvontasuunnitelman myöhempiä vuosia kohti, ja niitä on päivitettävä jatkuvasti asetuksen (EY) N:o 882/2004 44 artiklan 1 kohdassa vaaditun vuosikertomuksen laatimisen yhteydessä. Tältä osin ks. asetuksen 42 artiklan 3 kohdan säännökset kansallisen valvontasuunnitelman mukautuksista tai muutoksista.

3.2 KANSALLISIA VALVONTASUUNNITELMIA KOSKEVAT YLEISET VAATIMUKSET

3.2.1 ASIAA KOSKEVA YHTEISÖN LAINSÄÄDÄNTÖ

Asetuksen (EY) N:o 882/2004 42 artiklan 2 kohdassa säädetään seuraavasti:

”Kuhunkin monivuotiseen kansalliseen valvontasuunnitelmaan on sisällyttävä yleistietoa rehu- ja elintarvikevalvontaan ja eläinten terveyden ja hyvinvoinnin valvontaan liittyvien järjestelmien rakenteesta ja organisaatiosta kyseisessä jäsenvaltiossa, erityisesti: (…).”

Direktiivin 2000/29/EY 27 a artiklan mukaisesti asetuksen (EY) N:o 882/2004 kyseistä säännöstä sovelletaan myös kasvien terveyden alalla.

3.2.2 VAATIMUKSIA KOSKEVAT OHJEET/MÄÄRITELMÄT

Kansallisiin valvontasuunnitelmiin on sisällyttävä yleistietoa rehu- ja elintarvikeketjun kaikki sektorit ja vaiheet kattavaan viralliseen valvontaan ja eläinten terveyden ja hyvinvoinnin sekä direktiivin 2000/29/EY 27 a artiklan mukaisesti kasvien terveyden valvontaan liittyvien järjestelmien rakenteesta ja organisaatiosta jäsenvaltioissa. Kansalliset valvontasuunnitelmat ovat yleisiä, mutta niihin on sisällyttävä tietoa asetuksen (EY) N:o 882/2004 42 artiklan 2 kohdan a–k alakohdassa säädetyistä erityisistä seikoista. Näitä erityisiä seikkoja käsitellään näiden ohjeiden kohdissa 3.3–3.13. Lisäksi näiden ohjeiden kohdassa 3.14 käsitellään kansallisten valvontasuunnitelmien mukauttamista.

Kansalliset valvontasuunnitelmat eivät korvaa erityisiä valvontasuunnitelmia, joista säädetään muussa asiaan liittyvässä yhteisön lainsäädännössä. Näiden erityisten valvontasuunnitelmien suunnittelu ja toteutus olisi kuitenkin sisällytettävä kokonaisvaltaisiin kansallisiin valvontasuunnitelmiin. Kansallisiin valvontasuunnitelmiin olisi sisällytettävä kullakin erityisalalla sovellettavan valvontajärjestelmän rakenteesta ja organisaatiosta yleinen kuvaus, jossa voidaan tehdään ristiinviittauksia erityisiin valvontasuunnitelmiin.

3.3 KANSALLISTEN VALVONTASUUNNITELMIEN STRATEGISET TAVOITTEET

3.3.1 ASIAA KOSKEVA YHTEISÖN LAINSÄÄDÄNTÖ

Asetuksen (EY) N:o 882/2004 42 artiklan 2 kohdan a alakohdan mukaisesti kansalliseen valvontasuunnitelmaan on sisällyttävä

”suunnitelma strategisista tavoitteista ja siitä, miten valvonnan priorisointi ja resurssien jako vastaavat näitä tavoitteita”.

Direktiivin 2000/29/EY 27 a artiklan mukaisesti asetuksen (EY) N:o 882/2004 kyseistä säännöstä sovelletaan myös kasvien terveyden alalla.

3.3.2 VAATIMUKSIA KOSKEVAT OHJEET/MÄÄRITELMÄT

Kun otetaan huomioon, että asetuksen (EY) N:o 882/2004 keskeinen tavoite on taata rehu- ja elintarvikelainsäädännön sekä eläinten terveyteen ja hyvinvointiin sekä kasvien terveyteen direktiivin 2000/29/EY 27 a artiklan mukaisesti sovellettavien sääntöjen tehokas täytäntöönpano ja että jäsenvaltioiden yleisenä velvoitteena on panna täytäntöön yhteisön lainsäädäntö, jäsenvaltioiden olisi laadittava asianmukaiset tavoitteet ja strategiat tämän saavuttamiseksi. Tällaisten tavoitteiden ja strategioiden olisi muodostettava kokonaisvaltaisen monivuotisen kansallisen valvontasuunnitelman perusta, ja niitä olisi käsiteltävä siinä lyhyesti.

Jäsenvaltion hyväksymässä strategiassa ehkä keskitetään tai priorisoidaan virallinen valvonta tai myönnetään resursseja tiettyihin toimiin tai tuotantoketjun tiettyihin vaiheisiin. Tällöin keskittäminen tai priorisointi ja sen syyt on esitettävä kansallisessa valvontasuunnitelmassa.

3.4 RISKIEN LUOKITTELU

3.4.1 ASIAA KOSKEVA YHTEISÖN LAINSÄÄDÄNTÖ

Asetuksen (EY) N:o 882/2004 42 artiklan 2 kohdan b alakohdan mukaisesti kansalliseen valvontasuunnitelmaan on sisällyttävä

”asianomaisten toimintojen riskiluokitus”.

Direktiivin 2000/29/EY 27 a artiklan mukaisesti asetuksen (EY) N:o 882/2004 kyseistä säännöstä sovelletaan myös kasvien terveyden alalla.

3.4.2 VAATIMUKSIA KOSKEVAT OHJEET/MÄÄRITELMÄT

Asetuksen (EY) N:o 882/2004 3 artiklan 1 kohdassa vaaditaan rehu- ja elintarvikelainsäädännön ja eläinten terveyden ja hyvinvoinnin osalta, että virallisia valvontatoimia toteutetaan riskien mukaan ja sopivin väliajoin, joten kansallisissa valvontasuunnitelmissa olisi ilmoitettava virallisen valvonnan piiriin kuuluville eri toimille annettu riskiluokitus.

Asetuksen (EY) N:o 882/2004 3 artiklan 1 kohtaa ei sovelleta kasvien terveyteen. Jos jäsenvaltiot kuitenkin tekevät riskiluokituksen direktiivin 2000/29/EY mukaisen virallisen valvonnan suorittamista varten, kuvaus tähän sovellettavasta riskiluokituksesta on esitettävä kansallisessa valvontasuunnitelmassa.

Haluttaessa kansalliseen valvontasuunnitelmaan voidaan liittää lyhyt kuvaus jäsenvaltion käyttämästä riskiluokitusprosessista. Näistä tiedoista voi tulevaisuudessa olla apua kehitettäessä ohjeita, jotka koskevat riskeihin perustuvien tärkeimpien tehtävien ja tehokkaimpien valvontamenettelyiden määrittämistä asetuksen (EY) N:o 882/2004 43 artiklan 1 kohdan b alakohdan mukaisesti.

3.5 TOIMIVALTAISTEN VIRANOMAISTEN NIMEÄMINEN

3.5.1 ASIAA KOSKEVA YHTEISÖN LAINSÄÄDÄNTÖ

Asetuksen (EY) N:o 882/2004 42 artiklan 2 kohdan c alakohdan mukaisesti kansalliseen valvontasuunnitelmaan on sisällyttävä yleistietoa

”toimivaltaisten viranomaisten nimeämisestä ja niiden tavoitteista keskus-, alue- ja paikallistasolla sekä viranomaisten käytössä olevista resursseista”.

Direktiivin 2000/29/EY 27 a artiklan mukaisesti asetuksen (EY) N:o 882/2004 kyseistä säännöstä sovelletaan myös kasvien terveyden alalla.

3.5.2 VAATIMUKSIA KOSKEVAT OHJEET/MÄÄRITELMÄT

Kansallisissa valvontasuunnitelmissa on esiteltävä kattavasti toimivaltaisten viranomaisten rakennetta ja tehtäviä.

Kansallisissa valvontasuunnitelmissa olisi

a) ilmoitettava organisaatiot tai tarvittaessa organisaatioiden luokat, jotka on nimetty virallisesta valvonnasta vastaaviksi toimivaltaisiksi viranomaisiksi; ilmoitettava kaikki toimivaltaiset viranomaiset tai tarvittaessa toimivaltaisen viranomaisen luokka kaikilla tasoilla (keskus-, alue- ja paikallistasoilla) samoin kuin kaikki valvontaelimet, joille on siirretty tiettyjä kasvien terveyteen liittyviä virallisen valvonnan tehtäviä;

b) kuvattava viralliseen valvontaan kuuluvien tehtävien ja vastuualueiden jakaminen koko rehu- ja elintarviketuotantoketjun sekä eläinten terveyden, eläinten hyvinvoinnin ja kasvien terveyden osalta;

c) ilmoitettava toimivaltaisten viranomaisten käytössä olevat resurssit (ks. tämän kohdan neljäs kappale);

d) lueteltava asetuksen (EY) N:o 882/2004 33 artiklan 1 kohdan mukaisesti nimetyt kansalliset vertailulaboratoriot, alat, joista vastaamaan ne on nimetty, sekä laboratoriosta vastaava toimivaltainen viranomainen.

Edellä olevissa kohdissa a–d tarkoitetut tiedot voidaan esittää organisaatiokaaviona, josta käyvät ilmi kansallisen tason toimivaltaiset viranomaiset sekä niiden tehtävät ja vastuualueet.

Toimivaltaisten viranomaisten käytössä olevien resurssien kuvaukseen olisi sisällyttävä henkilöresurssit sekä erilaiset tukipalvelut, kuten atk-järjestelmät sekä laboratorio-, diagnosointi-, tutkimus- ja koulutuspalvelut. Henkilöresurssit olisi kuvattava kokopäivätyötä vastaavina työpaikkoina. Käytössä olevat tilat ja palvelut voidaan kuvata määrällisesti ilmoittamalla palvelun taso, laboratoriokapasiteetti ja analyyttisen toiminnan laajuus ja tarvittaessa keskus- ja aluetason osalta niin, että ilmoitetaan tiloja/palveluita käyttävien toimivaltaisten viranomaisten lukumäärä.

Suunnitelmaan ei tarvitse sisällyttää täydellistä luetteloa virallisista laboratorioista, jotka on nimetty analysoimaan virallisen valvonnan aikana otettuja näytteitä, mutta toimivaltaisen viranomaisen on pidettävä yllä tällaista luetteloa, ja se on oltava saatavilla yhteisön tarkastuksia varten.

Jäsenvaltioiden olisi sisällytettävä luetteloon direktiivin 2000/29/EY 1 artiklan 4 kohdan ja 2 artiklan 1 kohdan g alakohdan sekä asetuksen (EY) N:o 2092/91 8 artiklan 2 kohdan mukaisesti toimivaltaisia viranomaisia vastaavat organisaatiot.

3.6 YLEINEN ORGANISOINTI JA HALLINTO

3.6.1 ASIAA KOSKEVA YHTEISÖN LAINSÄÄDÄNTÖ

Asetuksen (EY) N:o 882/2004 42 artiklan 2 kohdan d alakohdan mukaisesti kansalliseen valvontasuunnitelmaan on sisällyttävä yleistietoa

”virallisen valvonnan yleisestä organisoinnista ja hallinnoinnista kansallisella sekä alue- ja paikallistasolla, myös virallisesta valvonnasta yksittäisissä laitoksissa”.

Direktiivin 2000/29/EY 27 a artiklan mukaisesti asetuksen (EY) N:o 882/2004 kyseistä säännöstä sovelletaan myös kasvien terveyden alalla.

3.6.2 VAATIMUKSIA KOSKEVAT OHJEET/MÄÄRITELMÄT

Asetuksen (EY) N:o 882/2004 42 artiklan 2 kohdan d alakohdassa säädetään, että kansalliseen valvontasuunnitelmaan on sisällyttävä yleinen kuvaus toimivaltaiseksi viranomaiseksi nimetyn kunkin järjestelmän rakenteesta ja organisaatiosta kaikilla tasoilla ottaen huomioon tarpeen mukaan asetuksen (EY) N:o 882/2004 erityiset vaatimukset. Alue- ja/tai paikallistasolla samaan luokkaan kuuluvista toimivaltaisista viranomaisista voidaan antaa yleisluontoinen kuvaus, jos toimivaltaisten viranomaisten organisaatio ja rakenne ovat pääosin samat. Kansallisessa valvontasuunnitelmassa on kuvattava, miten virallinen valvonta, mukaan lukien tuontivalvonta, on organisoitu ja hallinnoitu keskus-, alue- ja paikallistasolla.

Kansallista valvontasuunnitelmaa laadittaessa virallisen valvonnan organisointia ja hallintoa koskevat kuvaukset voidaan antaa rehu- ja elintarvikelainsäädäntöä sekä eläinten terveyttä ja hyvinvointia ja kasvien terveyttä koskevaa lainsäädäntöä käsittelevissä osissa.

3.6.2.1 Kansallisiin valvontasuunnitelmiin on sisällyttävä yleinen kuvaus seuraavista:

a) toimivaltaisen viranomaisen organisaatio;

b) hierarkkiset suhteet ja raportointijärjestelyt toimivaltaisten viranomaisten sisällä ja välillä sekä valvontaelinten kanssa;

c) järjestelyt virallisen valvonnan laadun, puolueettomuuden, yhdenmukaisuuden ja tehokkuuden varmentamiseksi kaikilla tasoilla toimivaltaisten viranomaisten, myös kaikkien alue- ja paikallisviranomaisten, sisällä ja välillä asetuksen (EY) N:o 882/2004 4 artiklan 4 kohdan mukaisesti;

d) oikeudellinen ja hallinnollinen toimivalta, joka toimivaltaisilla viranomaisilla ja valvontaelimillä on kasvien terveyden alalla sovellettavan lainsäädännön täytäntöönpanemiseksi (muiden alojen osalta tätä käsitellään kohdassa 3.9);

e) menettely laboratorioiden nimeämiseksi virallisen valvonnan aikana otettujen näytteiden analysointia varten ja järjestelyt sen varmistamiseksi, että laboratoriot noudattavat asetuksen (EY) N:o 882/2004 12 artiklan 2 kohdassa tarkoitettuja eurooppalaisia standardeja ja toimivat niiden mukaisesti;

f) järjestelyt sen varmistamiseksi, että asetuksen (EY) N:o 882/2004 33 artiklan 1 kohdan mukaisesti nimetyt kansalliset vertailulaboratoriot noudattavat kyseisen asetuksen 33 artiklassa säädettyjä vaatimuksia ja toimivat niiden mukaisesti.

Kansallisessa valvontasuunnitelmassa on kuvattava, miten asetuksen (EY) N:o 882/2004 4 artiklan 6 kohdassa säädetyt toimivaltaisten viranomaisten toteuttamat sisäisen toiminnan tarkastamiset (auditoinnit) virallisen valvonnan toimivuuden ja sopivuuden varmistamiseksi on järjestetty ja miten niitä hallinnoidaan keskus-, alue- ja paikallistasolla.

3.6.2.2 Kansallisissa valvontasuunnitelmissa olisi kuvattava käytössä olevia järjestelyitä

a) toimivaltaisten viranomaisten suorittamia sisäisiä tai ulkoisia tarkastuksia (auditointeja) varten;

b) sen varmistamiseksi, että toimivaltaiset viranomaiset toteuttavat asianmukaiset toimenpiteet kohdassa a tarkoitettujen tarkastusten tulosten perusteella;

c) sen varmistamiseksi, että kohdassa a tarkoitetut tarkastukset ovat riippumattomien tahojen arvioitavissa ja tehdään avoimesti.

Järjestelyissä olisi otettava huomioon ohjeet toiminnan tarkastusten (auditointien) tekemistä koskevista kriteereistä, joista säädetään komission päätöksessä 2006/77/EY.

3.7 VALVONTAJÄRJESTELMÄT JA TOIMINNAN KOORDINOINTI

3.7.1 ASIAA KOSKEVA YHTEISÖN LAINSÄÄDÄNTÖ

Asetuksen (EY) N:o 882/2004 42 artiklan 2 kohdan e alakohdan mukaisesti kansalliseen valvontasuunnitelmaan on sisällyttävä yleistietoa

”eri aloihin sovellettavista valvontajärjestelmistä sekä kyseisten alojen valvonnasta vastaavien toimivaltaisten viranomaisten eri yksiköiden välisestä koordinoinnista”.

Direktiivin 2000/29/EY 27 a artiklan mukaisesti asetuksen (EY) N:o 882/2004 kyseistä säännöstä sovelletaan myös kasvien terveyden alalla.

3.7.2 VAATIMUKSIA KOSKEVAT OHJEET/MÄÄRITELMÄT

3.7.2.1 Virallisen valvonnan organisointi

3.7.2.1.1 Virallisen valvonnan järjestelmien organisoinnissa olisi otettava huomioon

a) tarve määritellä virallisen valvonnan luonne, tiheys, aika ja syy, jotta pystytään noudattamaan rehu- ja elintarvikelainsäädäntöä sekä eläinten terveyttä ja hyvinvointia ja kasvien terveyttä koskevaa lainsäädäntöä mahdollisimman hyvin;

b) priorisointi tehtävien ja resurssien välistä tasapainoa määritettäessä;

c) erityiset kansalliset valvontasuunnitelmat tai ohjelmat, joista säädetään yhteisön lainsäädännössä;

d) kaikki kansalliset tautien valvonta- tai hävittämissuunnitelmat;

e) kaikki asiaan kuuluvat riskiluokitukset.

3.7.2.1.2 Kansallisissa valvontasuunnitelmissa olisi kuvattava

a) eri sektoreilla sovellettavat viralliset valvontajärjestelmät, erityisesti seuraavat: i) käytetyt viralliset valvontamenetelmät ja -tekniikat, kuten seuranta, varmentaminen, toiminnan tarkastus (auditointi), tarkastus, näytteenotto ja analysointi, joissa otetaan huomioon asetuksen (EY) N:o 882/2004 10 ja 11 artiklan vaatimukset, sekä se, missä ja miten tällaisia virallisia valvontamenetelmiä ja -tekniikoita käytetään; ii) virallisen valvonnan tiheys tai tarvittaessa kriteerit valvonnan tiheyden ja luonteen määrittämiseksi; iii) rehun ja elintarvikkeiden, eläinten ja eläinperäisten tuotteiden tuontiin sovellettavan virallisen valvonnan laajuus ja toteutus;

b) kohdassa 3.4.1 tarkoitettujen riskiluokitusten soveltaminen virallisen valvonnan kohdentamiseen tehokkaasti;

c) horisontaalisesti sovellettavan yhteisön lainsäädännön mukaisten valvontajärjestelyjen ja kohdassa 3.2.2 tarkoitettujen erityisten valvontasuunnitelmien sisällyttäminen viralliseen valvontaan, jota on sovellettava kaikilla asiaan liittyvillä aloilla tai osa-alueilla; jos kyseessä on useampi ala tai osa-ala, eri alojen tai osa-alojen välille on luotava asianmukaiset linkit.

3.7.2.2 Koordinointi ja yhteistyö

Käytössä on oltava järjestelyt, joilla taataan tehokas toimien koordinointi ja yhteistyö toimivaltaisten viranomaisten sisällä ja välillä erityisesti aloilla, joilla on kyseessä yhteinen toiminta tai yhteistyö toimivaltaisen viranomaisen eri yksikköjen välillä tai eri toimivaltaisten viranomaisten välillä. Näillä järjestelyillä pitäisi myös pyrkiä osaltaan varmistamaan virallisen valvonnan laatu, puolueettomuus, johdonmukaisuus ja tehokkuus. Tietoja olisi annettava erityisesti yleisistä toimenpiteistä, joilla hallinnoidaan tuotantoketjun eri osa-alueista tai vaiheista vastaavien eri toimivaltaisten viranomaisten välistä suhdetta, sekä järjestelyistä, joilla varmistetaan tehokas ja toimiva yhteistyö, jos toimivalta on myönnetty alue- ja/tai paikallisviranomaisille tai jaettu niiden kanssa.

Kansallisissa valvontasuunnitelmissa olisi kuvattava

a) järjestelyt, joilla varmistetaan tehokas ja toimiva yhteistyö ja toiminnan koordinointi toimivaltaisen viranomaisen sisällä, kahden tai useamman samalla alalla toimivan toimivaltaisen viranomaisen välillä ja erityisesti tilanteissa, joissa jäsenvaltio myöntää muulle kuin toimivaltaiselle keskusviranomaiselle toimivallan suorittaa virallista valvontaa tai jakaa sen keskus-, alue- ja paikallisviranomaisten kesken asetuksen (EY) N:o 882/2004 4 artiklan 3 kohdan ja 5 artiklan mukaisesti sekä direktiivin 2000/29/EY 2 artiklan 1 kohdan g alakohdan mukaisesti; esimerkiksi viralliset järjestelyt toiminnan koordinoimiseksi ja virallisen valvonnan yhdenmukaisuuden varmistamiseksi, kuten kokoukset, sekakomiteat ja yhdysryhmät sekä yhteisiä sopimuksia tai toimia koskevat vaatimukset;

b) virallisiin tarkastuksiin liittyvälle henkilöstölle suunnatut yhteiset koulutusaloitteet, jotka koskevat tarpeen mukaan esim. teknisiä taitoja, valvontayksikköjen johtamista, laadunhallintaa sekä toiminnan tarkastuksia (auditointia);

c) laboratorio- ja diagnosointipalvelujen jakaminen tarpeen mukaan;

d) yhteisten kansallisten tietokantojen hallinto ja käyttö tarpeen mukaan;

e) alueet, joilla koordinointi ja viestintä toimivaltaisten viranomaisen välillä on tärkeää, esimerkiksi i) käytössä olevat toimenpiteet, joilla varmistetaan tehokas toiminta, ettei virallinen valvonta keskeydy; ii) tarvittavan tiedonvaihdon hoitaminen toimivaltaisten viranomaisten välillä, jotta varmistetaan virallisen valvonnan jatkuvuus ja johdonmukaisuus ja mahdollistetaan jäljitettävyysjärjestelmien tehokas toiminta.

3.8 TEHTÄVIEN SIIRTÄMINEN VALVONTAELIMILLE

3.8.1 ASIAA KOSKEVA YHTEISÖN LAINSÄÄDÄNTÖ

Asetuksen (EY) N:o 882/2004 42 artiklan 2 kohdan f alakohdan mukaisesti kansalliseen valvontasuunnitelmaan on sisällyttävä yleistietoa

”tarvittaessa tehtävien siirtämisestä valvontaelimille”.

Direktiivin 2000/29/EY 27 a artiklan mukaan asetuksen (EY) N:o 882/2004 kyseistä säännöstä sovelletaan myös kasvien terveyteen direktiivin 2 artiklan 1 kohdan g alakohdan mukaisesti nimettyjen asiasta vastaavien virallisten elinten osalta.

3.8.2 VAATIMUKSIA KOSKEVAT OHJEET/MÄÄRITELMÄT

Kansallisissa valvontasuunnitelmissa olisi tarvittaessa

a) esitettävä toimivaltaiset viranomaiset, jotka siirtävät viralliset valvontatehtävät valvontaelimille;

b) lueteltava tehtävät, jotka on siirretty kullekin valvontaelimen luokalle;

c) kuvattava käytössä olevat järjestelyt, joilla varmistetaan, että tehtäviä siirtävät toimivaltaiset viranomaiset ja valvontaelimet täyttävät tarpeen mukaan seuraavat vaatimukset: i) asetuksen (EY) N:o 882/2004 5 artiklan 2 kohdan b, c, d ja f alakohta ja 5 artiklan 3 kohta; ii) asetuksen (EY) N:o 882/2004 liitteessä II olevan II luvun 2 kohta; iii) direktiivin 2000/29/EY 2 artiklan 1 kohdan g alakohta kasvien terveyden osalta; iv) asetuksen (ETY) N:o 2092/91 9 artikla luonnonmukaisen tuotannon osalta; v) asetuksen (EY) N:o 509/2006 15 artikla maataloustuotteiden ja elintarvikkeiden aidoiksi perinteisiksi tuotteiksi rekisteröimisen osalta; vi) asetuksen (EY) N:o 510/2006 11 artikla maataloustuotteiden ja elintarvikkeiden maantieteellisten merkintöjen ja alkuperänimitysten suojan osalta.

Jos samat virallisen valvonnan tehtävät siirretään useille valvontaelimille, tehtävien siirtäminen voidaan kansallisessa valvontasuunnitelmassa kuvata valvontaelimen luokan perusteella.

Jos tähän vaihtoehtoon päädytään, asianomaisten toimivaltaisten viranomaisten on pidettävä kattavaa ja ajantasaista luetteloa valvontaelimistä, joille virallisen valvonnan tehtäviä on siirretty, ja se on oltava saatavilla tarkastuksia varten.

3.9 TOIMINTAPERUSTEIDEN NOUDATTAMINEN

3.9.1 ASIAA KOSKEVA YHTEISÖN LAINSÄÄDÄNTÖ

Asetuksen (EY) N:o 882/2004 42 artiklan 2 kohdan g alakohdan mukaisesti kansalliseen valvontasuunnitelmaan on sisällyttävä yleistietoa

”menetelmistä, joilla varmistetaan 4 artiklan 2 kohdassa säädettyjen toimintaperusteiden noudattaminen”.

3.9.2 VAATIMUKSIA KOSKEVAT OHJEET/MÄÄRITELMÄT

Vaatimusta ei sovelleta kasvien terveyttä koskevaan viralliseen valvontaan. Kansallisissa valvontasuunnitelmissa olisi kuvattava käytettyjä menetelmiä sen varmistamiseksi, että toimivaltaisiksi viranomaisiksi nimetyt organisaatiot panevat tehokkaasti täytäntöön asetuksen (EY) N:o 882/2004 4 artiklan 2 kohdan vaatimukset.

Kansallisissa valvontasuunnitelmissa olisi erityisesti kuvattava käytössä olevat järjestelyt, joilla varmistetaan kaikkien toimivaltaisten viranomaisten osalta, että

a) eläinten, elintarvikkeiden, rehujen ja kasvien virallinen valvonta on kaikissa tuotanto-, jalostus- ja jakeluvaiheissa sekä rehujen käytön osalta tehokasta ja asianmukaista asetuksen (EY) N:o 882/2004 4 artiklan 2 kohdan a alakohdan vaatimusten mukaisesti;

b) käytössä on toimenpiteet, joilla varmistetaan, että virallisesta valvonnasta vastaavan henkilöstön toiminnassa ei ole eturistiriitoja, jotka voisivat haitata heidän puolueettomuuttaan tai riippumattomuuttaan tai vaarantaa ammatillisen arvostelukyvyn, ja joilla käsitellään esiin mahdollisesti tulevia eturistiriitoja asetuksen (EY) N:o 882/2004 4 artiklan 2 kohdan b alakohdan vaatimusten mukaisesti;

c) käytössä on toimenpiteet, joilla varmistetaan, että jos ulkoinen tai tilapäinen henkilökunta tekee virallisia valvontoja, se on samalla tavalla riippumaton ja vastuuvelvollinen kuin vakituinen henkilökunta virallista valvontaa suorittaessaan;

d) kaikilla toimivaltaisilla viranomaisilla tai niiden käytössä on riittävä laboratoriokapasiteetti testausta varten ja riittävästi pätevää ja kokenutta henkilöstöä, jotta virallinen valvonta ja valvontavelvollisuudet voidaan hoitaa tehokkaasti ja tosiasiallisesti asetuksen (EY) N:o 882/2004 4 artiklan 2 kohdan c alakohdan vaatimusten mukaisesti;

e) kaikilla toimivaltaisilla viranomaisilla on asianmukaiset ja hyvin ylläpidetyt tilat ja laitteet, jotta henkilöstö voi huolehtia virallisesta valvonnasta tehokkaasti ja tosiasiallisesti asetuksen (EY) N:o 882/2004 4 artiklan 2 kohdan d alakohdan vaatimusten mukaisesti;

f) käytössä on riittävä oikeudellinen toimivalta harjoittaa virallista valvontaa tosiasiallisesti asetuksen (EY) N:o 882/2004 4 artiklan 2 kohdan e alakohdan vaatimusten mukaisesti ja ottaen huomioon saman asetuksen 8 artiklan 2 kohdan sekä 54 ja 55 artiklan vaatimukset, mukaan lukien toimivalta mennä sisään tiloihin, tutkia eläimiä, kasveja, tuotteita, rekistereitä tai muita asiakirjoja, myös tietotekniikkajärjestelmiä, ottaa näytteitä sekä toteuttaa asianmukaisia toimia, jos epäillään tai havaitaan sääntöjen vastaisuuksia, myös toimivalta määrätä tehokkaita, oikeasuhteisia ja varoittavia seuraamuksia;

g) käytössä on varosuunnitelmat ja toimivaltaiset viranomaiset ovat valmiita toteuttamaan suunnitelmat hätätapauksissa asetuksen (EY) N:o 882/2004 4 artiklan 2 kohdan f alakohdan vaatimusten mukaisesti;

h) rehu- ja elintarvikealan toimijoilla on velvollisuus antaa tehdä kaikki asetuksen (EY) N:o 882/2004 mukaiset tarkastukset ja avustaa toimivaltaisia viranomaisia niiden tehtävien suorittamisessa asetuksen (EY) N:o 882/2004 4 artiklan 2 kohdan g alakohdan vaatimusten mukaisesti.

3.10 VIRALLISTA VALVONTAA SUORITTAVAN HENKILÖSTÖN KOULUTUS

3.10.1 ASIAA KOSKEVA YHTEISÖN LAINSÄÄDÄNTÖ

Asetuksen (EY) N:o 882/2004 42 artiklan 2 kohdan a alakohdan mukaisesti kansalliseen valvontasuunnitelmaan on sisällyttävä yleistietoa

”6 artiklassa tarkoitetun virallista valvontaa toteuttavan henkilöstön koulutuksesta”.

Direktiivin 2000/29/EY 27 a artiklan mukaan asetuksen (EY) N:o 882/2004 edellä mainittua säännöstä sovelletaan myös kasvien terveyteen direktiivin 2000/29/EY 2 artiklan 1 kohdan i alakohdan sekä komission direktiivin 98/22/EY (5) liitteessä olevan 1 ja 2 kohdan vaatimusten osalta.

3.10.2 VAATIMUKSIA KOSKEVAT OHJEET/MÄÄRITELMÄT

Kansallisissa valvontasuunnitelmissa on kuvattava rehu- ja elintarvikelainsäädännön sekä eläinten terveyden ja hyvinvoinnin osalta käytössä olevat järjestelmät tai järjestelyt, joilla varmistetaan, että virallista valvontaa harjoittava henkilöstö saa tai on saanut koulutusta asetuksen (EY) N:o 882/2004 6 artiklan mukaisesti.

Lisäksi kansallisissa valvontasuunnitelmissa on kuvattava kaikkien alojen, myös kasvien terveyden, osalta järjestelyt sen varmistamiseksi, että virallista valvontaa harjoittavalla henkilöstöllä on asianmukainen pätevyys, koulutus ja ammattitaito valvonnan suorittamiseksi tehokkaasti.

Erityisesti kasvien terveyden osalta kansallisissa valvontajärjestelmissä on kuvattava, miten direktiivin 2000/29/EY 2 artiklan 1 kohdan i alakohdan ja direktiivin 98/22/EY liitteessä olevan 1 ja 2 kohdan vaatimuksia noudatetaan.

Kansallisissa valvontasuunnitelmissa on esitettävä kaikkien alojen osalta järjestelmät tai järjestelyt, joilla

a) kartoitetaan virallista valvontaa suorittavan henkilöstön koulutustarpeet;

b) tarjotaan ja arvioidaan tällaista koulutusta;

c) dokumentoidaan tällainen koulutus auditointia varten.

Toimivaltaisten viranomaisten olisi kirjattava tällaisen koulutuksen dokumentointiin tiedot koulutusaiheista ja -tasoista, koulutuspäivien määrästä sekä osallistujien määrästä. Dokumentit olisi pidettävä ajan tasalla ja saatavilla tarkastuksia varten.

Järjestelyissä, joilla virallisen valvonnan tehtäviä siirretään valvontaelimille, olisi varmistettava, että valvontaelinten henkilöstöllä on asianmukainen pätevyys, koulutus ja ammattitaito valvonnan suorittamiseksi tehokkaasti (ks. myös kohta 3.8.2).

3.11 DOKUMENTOIDUT MENETTELYT

3.11.1 ASIAA KOSKEVA YHTEISÖN LAINSÄÄDÄNTÖ

Asetuksen (EY) N:o 882/2004 42 artiklan 2 kohdan i alakohdan mukaisesti kansalliseen valvontasuunnitelmaan on sisällyttävä yleistietoa

”8 ja 9 artiklassa tarkoitetuista dokumentoiduista menettelyistä”.

Direktiivin 2000/29/EY 27 a artiklan mukaan asetuksen (EY) N:o 882/2004 edellä mainittua säännöstä sovelletaan myös kasvien terveyteen direktiivin 98/22/EY liitteessä olevan 1 kohdan a ja b alakohdan vaatimusten osalta.

3.11.2 VAATIMUKSIA KOSKEVAT OHJEET/MÄÄRITELMÄT

Kansallisessa valvontasuunnitelmassa olisi kuvattava rehu- ja elintarvikelainsäädännön sekä eläinten terveyden ja hyvinvoinnin osalta käytössä olevat järjestelmät tai järjestelyt, joilla varmistetaan asetuksen (EY) N:o 882/2004 8 artiklan 1 ja 3 kohdassa säädettyjä dokumentoituja menettelyjä ja 9 artiklassa säädettyjä virallisen valvonnan raportteja koskevien vaatimusten tosiasiallinen täytäntöönpano.

Kansallisissa valvontasuunnitelmissa olisi kasvien terveyden osalta kuvattava erityisesti käytössä olevia järjestelmiä tai järjestelyitä, joilla varmistetaan direktiivin 98/22/EY liitteessä olevan 1 kohdan a ja b alakohdan tosiasiallinen täytäntöönpano.

3.11.2.1 Kansallisissa valvontasuunnitelmissa olisi kaikkien alojen osalta kuvattava käytössä olevat järjestelmät tai järjestelyt, joilla varmistetaan, että

a) asiaa koskevat dokumentoidut menettelyt ovat helposti seuraavien saatavilla: i) kaikki virallista valvontaa harjoittava henkilöstö; ii) asianomaiset toimivaltaiset viranomaiset; iii) toimivaltainen keskusviranomainen; iv) kaikki auditointeja suorittavat elimet; v) pyynnöstä komissio;

b) dokumentoituja menettelyitä tarkistetaan ja päivitetään asianmukaisin väliajoin.

Toimivaltaisen viranomaisen on pidettävä yllä kattavaa luetteloa tai hakemistoa dokumentoiduista menettelyistä, ja se on pidettävä saatavilla auditointeja ja tarkastuksia varten.

3.11.2.2 Kansallisissa valvontasuunnitelmissa olisi kaikkien alojen osalta kuvattava käytössä olevat järjestelmät tai järjestelyt, joilla varmistetaan kirjanpito virallisen valvonnan suorittamisesta ja tuloksista asetuksen (EY) N:o 882/2004 9 artiklan 1 ja 2 kohdan mukaisesti, kirjanpidon arkistointi sekä se, että se on helposti seuraavien tahojen saatavilla

a) kaikki virallista valvontaa harjoittava henkilöstö;

b) asianomaiset toimivaltaiset viranomaiset;

c) toimivaltainen keskusviranomainen;

d) kaikki auditointeja suorittavat elimet;

e) pyynnöstä komissio.

3.12 TOIMINNALLISET VAROSUUNNITELMAT

3.12.1 ASIAA KOSKEVA YHTEISÖN LAINSÄÄDÄNTÖ

Asetuksen (EY) N:o 882/2004 42 artiklan 2 kohdan j alakohdan mukaisesti kansalliseen valvontasuunnitelmaan on sisällyttävä yleistietoa

”eläin- tai elintarvikeperäisiin tauteihin liittyviä hätätilanteita, rehujen ja elintarvikkeiden saastumista ja muita ihmisen terveyteen liittyviä riskejä varten laadittujen varosuunnitelmien organisoinnista ja käytöstä”.

3.12.2 VAATIMUKSIA KOSKEVAT OHJEET/MÄÄRITELMÄT

Vaatimusta ei sovelleta kasvien terveyttä koskevaan viralliseen valvontaan.

3.12.2.1 Tätä kohtaa sovelletaan erityisesti asetuksen (EY) N:o 882/2004 4 artiklan 2 kohdan f alakohdassa ja 13 artiklan 1 kohdassa tarkoitettuihin varosuunnitelmiin, mutta viittauksia olisi tehtävä myös muihin asiaa koskevassa yhteisön lainsäädännössä vaadittuihin varosuunnitelmiin, kuten seuraaviin:

a) neuvoston direktiivi 2001/89/EY (6), annettu 23 päivänä lokakuuta 2001, yhteisön toimenpiteistä klassisen sikaruton torjumiseksi;

b) neuvoston direktiivi 2003/85/EY (7), annettu 29 päivänä syyskuuta 2003, yhteisön toimenpiteistä suu- ja sorkkataudin torjumiseksi, direktiivin 85/511/EY sekä päätösten 89/531/ETY ja 91/665/ETY kumoamisesta ja direktiivin 92/46/ETY muuttamisesta;

c) neuvoston direktiivi 92/119/ETY (8), annettu 17 päivänä joulukuuta 1992, yhteisön yleisistä toimenpiteistä tiettyjen eläintautien torjumiseksi sekä swine vesicular -tautiin liittyvistä erityistoimenpiteistä.

3.12.2.2 Kansallisissa valvontasuunnitelmissa olisi

a) ilmoitettava kaikki sektorit, joilla on käytössä erityiset varosuunnitelmat;

b) ilmoitettava kunkin varosuunnitelman soveltamisala;

c) yksilöitävä kunkin varosuunnitelman valmistelusta ja ylläpidosta vastaava elin tai elimet;

d) kuvattava käytössä olevia järjestelmiä tai järjestelyitä varosuunnitelmien levittämistä sekä niiden täytäntöönpanoon liittyvää kouluttamista varten.

Yksittäisistä varosuunnitelmista ei kuitenkaan tarvitse liittää mukaan kopioita.

Järjestelyitä voidaan tarvittaessa kuvata organisaatiokaavion tai taulukon avulla tai muulla helposti esitettävällä tavalla.

3.13 YHTEISTYÖN JA KESKINÄISEN AVUNANNON JÄRJESTÄMINEN

3.13.1 ASIAA KOSKEVA YHTEISÖN LAINSÄÄDÄNTÖ

Asetuksen (EY) N:o 882/2004 42 artiklan 2 kohdan k alakohdan mukaisesti kansalliseen valvontasuunnitelmaan on sisällyttävä yleistietoa

”yhteistyön ja keskinäisen avunannon järjestämisestä”.

Direktiivin 2000/29/EY 27 a artiklan mukaan asetuksen (EY) N:o 882/2004 edellä mainittua säännöstä sovelletaan myös kasvien terveyteen direktiivin 2000/29/EY 12 artiklan 4 kohdan toisen alakohdan, 13 c artiklan 2 kohdan c alakohdan sekä 16 artiklan 1 ja 2 kohdan vaatimusten osalta.

3.13.2 VAATIMUKSIA KOSKEVAT OHJEET/MÄÄRITELMÄT

3.13.2.1 Rehu- ja elintarvikelainsäädäntöön liittyen kansallisissa valvontasuunnitelmissa olisi

a) kuvattava käytössä olevat yleiset järjestelyt, joilla varmistetaan, että asetuksen (EY) N:o 882/2004 34–39 artiklan vaatimuksia noudatetaan;

b) yksilöitävä nimetty yhteyselin tai -elimet ja alat, joista ne ovat vastuussa tai joilla niillä on toimivalta.

3.13.2.2 Eläinten terveyden (eläinlääkintää ja kotieläinjalostusta koskevan lainsäädännön) osalta kansallisissa valvontasuunnitelmissa olisi kuvattava käytössä olevat yleiset järjestelyt, joilla varmistetaan, että neuvoston direktiivin 89/608/ETY (9) vaatimuksia noudatetaan.

3.13.2.3 Kasvien terveyden osalta kansallisissa valvontasuunnitelmissa olisi kuvattava käytössä olevat järjestelyt, joilla varmistetaan, että direktiivin 2000/29/EY 12 artiklan 4 kohdan toisen alakohdan, 13 c artiklan 2 kohdan c alakohdan sekä 16 artiklan 1 ja 2 kohdan vaatimuksia noudatetaan.

3.14 KANSALLISTEN VALVONTASUUNNITELMIEN MUKAUTTAMINEN

3.14.1 ASIAA KOSKEVA YHTEISÖN LAINSÄÄDÄNTÖ

Asetuksen (EY) N:o 882/2004 42 artiklan 3 kohdassa säädetään seuraavasti:

”Monivuotisia kansallisia valvontasuunnitelmia voidaan muuttaa niiden täytäntöönpanokautena. Mukautuksia voidaan tehdä eri tekijöiden vuoksi tai ottamiseksi huomioon, ja tällaisia tekijöitä ovat muun muassa: a) uusi lainsäädäntö; b) uusien sairauksien tai muiden terveysriskien ilmaantuminen; c) merkittävät muutokset kansallisten toimivaltaisten viranomaisten rakenteessa, hallinnossa tai toiminnassa; d) jäsenvaltioiden virallisen valvonnan tulokset; e) 45 artiklan mukaisesti toteutetun yhteisön valvonnan tulokset; f) 43 artiklassa tarkoitettujen ohjeiden muuttaminen; g) tieteelliset havainnot; h) kolmannen maan jossakin jäsenvaltiossa suorittamien toiminnan tarkastamisten tulokset.”

Direktiivin 2000/29/EY 27 a artiklan mukaisesti asetuksen (EY) N:o 882/2004 kyseistä säännöstä sovelletaan myös kasvien terveyden alalla.

3.14.2 VAATIMUKSIA KOSKEVAT OHJEET/MÄÄRITELMÄT

Jäsenvaltioita muistutetaan, että niillä on velvollisuus harkita mukautuksia kansalliseen valvontasuunnitelmaan sen toteutuksen aikana asetuksen (EY) N:o 882/2004 42 artiklan 3 kohdassa, 44 artiklan 5 kohdassa ja 45 artiklan 5 kohdassa esitetyt tekijät huomioon ottaen ja sisällyttää myöhemmät muutokset kyseisen asetuksen 44 artiklan 1 kohdassa tarkoitettuun vuosiraporttiin.

Kansallisissa valvontasuunnitelmissa olisi kuvattava

a) kansallisen valvontasuunnitelman toimivuuden tarkastelua, joka olisi tehtävä vuosittain osana kansallisen valvontasuunnitelman toteuttamista koskevaa vuosiraporttia;

b) miten asetuksen (EY) N:o 882/2004 4 artiklan 6 kohdan nojalla vaaditut toimivaltaisten viranomaisten toteuttaman toiminnan tarkastamisen tulokset sisällytetään tähän tarkasteluprosessiin.

4 KOKONAISVALTAISTEN MONIVUOTISTEN KANSALLISTEN VALVONTASUUNNITELMIEN MUOTOA KOSKEVAT OHJEET

Jotta virallisen valvonnan organisointi ja täytäntöönpano tapahtuisi yhdenmukaisesti ja kattavasti, kokonaisvaltaiset monivuotiset kansalliset valvontasuunnitelmat olisi esitettävä seuraavassa muodossa:

4.1 OTSIKKO

… n (jäsenvaltion nimi) esittämä kokonaisvaltainen monivuotinen kansallinen valvontasuunnitelma … ja … väliseksi ajaksi (suunnitelman voimassaolokausi).

4.2 YHTEYSTAHO JÄSENVALTIOSSA (SUUNNITELMAA KOSKEVAT YHTEYDENOTOT)

Yhteystaho:(voi olla tietyn hallintoelimen yksikkö tai virasto eikä välttämättä nimetty virkamies) Osoite: Sähköposti: Puhelin: Faksi:

4.3 SUUNNITELMAN SISÄLTÖ

4.3.1 YLEISET KANSALLISET STRATEGISET TAVOITTEET

4.3.2 NIMETYT TOIMIVALTAISET VIRANOMAISET, KANSALLISET VERTAILULABORATORIOT JA VALVONTAELIMET

4.3.3 TOIMIVALTAISTEN VIRANOMAISTEN SUORITTAMAN VIRALLISEN VALVONNAN ORGANISOINTI JA HALLINTO

4.3.4 VAROSUUNNITELMAT JA KESKINÄINEN AVUNANTO

4.3.5 TOIMIVALTAISTEN VIRANOMAISTEN SUORITTAMAA TOIMINNAN TARKASTAMISTA KOSKEVAT JÄRJESTELYT

4.3.6 TOIMENPITEET ASETUKSEN (EY) N:O 882/2004 MUKAISTEN TOIMINTAPERUSTEIDEN NOUDATTAMISEKSI

4.3.7 KANSALLISTEN VALVONTASUUNNITELMIEN TARKASTELU JA MUKAUTTAMINEN

4.3.1 YLEISET KANSALLISET STRATEGISET TAVOITTEET

Ohjeet: Kohta 3.1 Kansalliset valvontasuunnitelmat Kohta 3.3 Kansallisten valvontasuunnitelmien strategiset tavoitteet

Luettelo strategisista tavoitteista

Tavoite 1

Tavoite 2

Tavoite 3 jne.

4.3.2 NIMETYT TOIMIVALTAISET VIRANOMAISET, KANSALLISET VERTAILULABORATORIOT JA VALVONTAELIMET, JOILLE ON SIIRRETTY TEHTÄVIÄ

Ohjeet: Kohta 3.5 Toimivaltaisten viranomaisten nimeäminen Kohta 3.8 Tehtävien siirtäminen valvontaelimille

Nimetyt toimivaltaiset viranomaiset (nimeäminen, rakenne ja organisaatio jäsenvaltiossa)

Yleiskatsaus seuraavista:

— toimivalta/vastuualat

— raportointi- ja viestintäkanavat

Rakennetta, vastuualueita sekä raportointi- ja viestintäkanavia jne. kuvaamaan voidaan käyttää organisaatiokaavioita tai taulukoita.

Virallisen valvonnan tehtävien siirtäminen valvontaelimille

Vastuussa oleva toimivaltainen viranomainen Valvontaelin tai tarpeen mukaan valvontaelimen luokka Siirretyt virallisen valvonnan tehtävät

On kuvattava järjestelyt, joilla varmistetaan, että valvontatehtävien siirtämistä valvontaelimille koskevia lainsäädännöllisiä vaatimuksia noudatetaan.

Kansalliset vertailulaboratoriot (10):

Tätä vaatimusta ei sovelleta kasvien terveyttä koskevaan viralliseen valvontaan.

Kansalliset vertailulaboratoriot Vastuussa oleva toimivaltainen viranomainen Nimetyt määritystehtävät

On kuvattava kussakin kansallisessa vertailulaboratoriossa sovellettava laadunvalvonta- tai laadunhallintajärjestelmä.

On kuvattava järjestelyt pätevyys- ja yhteistestauksen suunnittelua ja toteuttamista varten sekä testausohjelma kansallisen valvontasuunnitelman voimassaolon aikana.

On kuvattava järjestelyt, joilla varmistetaan, että asetuksen (EY) N:o 882/2004 33 artiklan 1 kohdan mukaisesti nimetyt kansalliset vertailulaboratoriot noudattavat kyseisen asetuksen 33 artiklassa säädettyjä vaatimuksia ja toimivat niiden mukaisesti.

4.3.3 TOIMIVALTAISTEN VIRANOMAISTEN SUORITTAMAN VIRALLISEN VALVONNAN ORGANISOINTI JA HALLINTO

Ohjeet: Kohta 3.2 Kansallisia valvontasuunnitelmia koskevat yleiset vaatimukset Kohta 3.4 Riskiluokitus Kohta 3.6 Yleinen organisointi ja hallinto Kohta 3.7 Valvontajärjestelmät ja toiminnan koordinointi Kohta 3.9 Toimintaperusteiden noudattaminen Kohta 3.10 Virallista valvontaa suorittavan henkilöstön koulutus Kohta 3.11 Dokumentoidut menettelyt

Toimivaltainen viranomainen (täytetään erikseen kustakin nimetystä toimivaltaisesta viranomaisesta; tiedot voidaan kuitenkin koota kansallisella tai alueellisella tasolla samaan luokkaan kuuluvista toimivaltaisista alue- tai paikallisviranomaisista)

Kuvaus seuraavista:

— sisäinen organisaatio ja rakenne (yleinen kuvaus)

— virallisen valvonnan suorittamiseksi käytettävissä olevat henkilöresurssit (kokopäivätyötä vastaavina)

— resurssit virallisen valvonnan tukitoimiin — laboratoriotilat — muut resurssit/infrastruktuuri

tarpeen mukaan.

Tiedot toimivaltaisista viranomaisista voidaan esittää alakohtaisesti (elintarvikkeet / rehut / eläinten terveys / eläinten hyvinvointi / kasvien terveys) esimerkiksi seuraavasti:

Ala (esim. elintarvikkeet / rehut / eläinten terveys / eläinten hyvinvointi / kasvien terveys)

Toimivaltainen keskusviranomainen

Toimivaltainen viranomainen 1

Toimivaltainen viranomainen 2

jne.

Toimivaltaiset alueviranomaiset (esim. liittovaltio/lääni)

Toimivaltainen alueviranomainen 1, 2 3 jne. ja/tai

Luokkaan 1, 2, 3 jne. kuuluva toimivaltainen alueviranomainen

jne.

Toimivaltaiset paikallisviranomaiset (esim. piirikunta/kunta)

Toimivaltainen paikallisviranomainen 1 tai luokkaan 1 kuuluva toimivaltainen paikallisviranomainen

Toimivaltainen paikallisviranomainen 2 tai luokkaan 2 kuuluva toimivaltainen paikallisviranomainen

jne.

Laboratoriot (muut kuin kansalliset vertailulaboratoriot)

Kuvaus seuraavista menettelyistä:

— laboratorioiden nimeäminen

— sen varmistaminen, että virallisiin laboratorioihin sovellettavia vaatimuksia noudatetaan

Valvontajärjestelmät (aloittain, tarvittaessa myös horisontaalit järjestelyt)

Kuvaus kunkin seuraavan alan osalta:

— käytetyt valvontamenetelmät ja -tekniikat; missä ja milloin sovelletaan

— valvonnan prioriteetit ja resurssien myöntäminen sekä niiden yhteys riskiluokitukseen

— suunniteltujen järjestelyjen, myös raportointijärjestelyjen, varmentaminen

— horisontaalilainsäädännön soveltamisjärjestelyt eri aloilla ja osa-alueilla

— miten yhteisön lainsäädännössä vaaditut erityiset valvontasuunnitelmat tai ohjelmat on integroitu kunkin alan tai osa-alueen valvontajärjestelmiin (tarpeen mukaan)

1. Elintarvikelainsäädäntöön sovellettava valvontajärjestelmä

2. Rehulainsäädäntöön sovellettava valvontajärjestelmä

3. Eläinten terveyttä koskevaan lainsäädäntöön sovellettava valvontajärjestelmä

4. Eläinten hyvinvointia koskevaan lainsäädäntöön sovellettava valvontajärjestelmä

5. Kasvien terveyttä koskevaan lainsäädäntöön sovellettava valvontajärjestelmä

Kuvaus valvontajärjestelmiin liittyvistä seuraavista toimenpiteistä:

— koordinointi toimivaltaisten viranomaisten välillä, joilla on toisiinsa liittyviä vastuualueita

— toimivan ja tehokkaan yhteistyön varmistaminen toimivaltaisten viranomaisten sisällä ja välillä

— sen varmistaminen, että koordinoinnista ja yhteistyöstä toimivaltaisten viranomaisten sisällä ja välillä huolehditaan aloilla, joilla niitä vaaditaan

Koulutusjärjestelyt (nämä voidaan tarpeen mukaan kuvata kunkin toimivaltaisen viranomaisen tai toimivaltaisen viranomaisen luokan yhteydessä, jos käytössä on vastaavia järjestelmiä; koulutusjärjestelyt voidaan kuvata tarvittaessa myös alakohtaisesti)

Kuvaus seuraavista järjestelyistä:

— koulutustarpeiden kartoitus

— koulutussuunnitelman/-suunnitelmien toteuttaminen

— koulutuksen dokumentointi ja arviointi

4.3.4 VAROSUUNNITELMAT JA KESKINÄINEN AVUNANTO

Ohjeet: Kohta 3.12 Toiminnalliset varosuunnitelmat Kohta 3.13 Yhteistyön ja keskinäisen avunannon järjestäminen

Tämä kohta olisi täytettävä valtakunnan tasolla.

Valmiussuunnitelmat (ei sovelleta kasvien terveyden alalla)

Kuvaus seuraavista:

— alat/aiheet/alueet, joilla on käytössä valmiussuunnitelmat

— kunkin valmiussuunnitelman soveltamisala

— asiasta vastaava toimivaltainen viranomainen tai viranomaiset

— tiedon levitykseen ja koulutukseen liittyvät järjestelyt, jotta varmistetaan tehokas toteutus, myös simulaatioharjoitukset

Keskinäiseen avunantoon liittyvät järjestelyt:

Yhteystahot Vastuualue

4.3.5 TOIMIVALTAISTEN VIRANOMAISTEN SUORITTAMAA TOIMINNAN TARKASTAMISTA KOSKEVAT JÄRJESTELYT (EI SOVELLETA KASVIEN TERVEYDEN ALALLA)

Ohjeet: Kohta 3.6 Yleinen organisointi ja hallinto

Kuvaus seuraavista järjestelyistä:

— toimivaltaisten viranomaisten suorittamat sisäiset tai ulkoiset toiminnan tarkastukset, myös tarkastusten tiheys ja luonne

— sen varmistaminen, että toimivaltaiset viranomaiset toteuttavat asianmukaiset toimenpiteet toiminnan tarkastusten tulosten perusteella

— sen varmistaminen, että toiminnan tarkastukset ovat riippumattomien tahojen- arvioitavissa ja tehdään avoimesti

4.3.6 TOIMENPITEET ASETUKSEN (EY) N:O 882/2004 MUKAISTEN TOIMINTAPERUSTEIDEN NOUDATTAMISEKSI (EI SOVELLETA KASVIEN TERVEYDEN ALALLA)

Ohjeet: Kohta 3.9 Toimintaperusteiden noudattaminen Kohta 3.11 Dokumentoidut menettelyt

Kuvaus järjestelyistä, joiden avulla varmistetaan seuraavat:

— virallisen valvonnan puolueettomuus, laatu ja johdonmukaisuus

— henkilöstön toiminnassa ei ole eturistiriitoja

— riittävä laboratoriokapasiteetti

— riittävästi pätevää ja kokenutta henkilöstöä

— riittävät tilat ja laitteet

— riittävä oikeudellinen toimivalta

— elintarvike- ja rehualan toimijat tekevät yhteistyötä virallista valvontaa suorittavan henkilöstön kanssa

— saatavilla on dokumentoidut menettelyt

— valvonnasta pidetään kirjaa

4.3.7 KANSALLISTEN VALVONTASUUNNITELMIEN TARKASTELU JA MUKAUTTAMINEN

Ohjeet: Kohta 3.14 Kansallisten valvontasuunnitelmien mukauttaminen

Kuvataan prosessi, jolla kokonaisvaltaisen monivuotisen kansallisen valvontasuunnitelman toimintaa tarkistetaan.

5. KOKONAISVALTAISTEN MONIVUOTISTEN KANSALLISTEN VALVONTASUUNNITELMIEN SOVELTAMISALAA KOSKEVAT OHJEET

Kansallisessa valvontasuunnitelmassa olisi käsiteltävä kaikkea asetuksen (EY) N:o 882/2004 soveltamisalaan kuuluvaa virallista valvontaa koskevia järjestelyitä. Seuraavissa taulukoissa esitetään viitteellisesti lainsäädäntö/aiheet, joita suunnitelmassa on käsiteltävä. Tässä ei esitetä eikä pyritäkään esittämään täydellistä luetteloa kaikista asiaan liittyvistä lainsäädännön aloista. Kansallisten valvontasuunnitelmien laatimisessa on otettava huomioon sekä primäärioikeutta että täytäntöönpanotoimenpiteitä koskevat vaatimukset.

ELÄINTEN TERVEYTTÄ KOSKEVAAN LAINSÄÄDÄNTÖÖN KUULUVAT SEURAAVAT:

Elävät eläimet Vesiviljely Nautaeläimet Hevoset Lampaat ja vuohet Sikaeläimet Siipikarja ja siitosmunat Lemmikkieläimet Muut, esim. luonnonvaraiset eläimet Siemenneste, munasolut ja alkiot Nautaeläimet Hevoset Lampaat ja vuohet Sikaeläimet Eläintaudit Valvontatoimenpiteet — erityiset taudit — yleistä Hävittäminen ja seuranta Eläintautien ilmoitusjärjestelmä Animo/Traces Eläinten liikkeet ja jäljitettävyys Yhteisön vertailulaboratoriot Eläimistä saatavat sivutuotteet Eläinten tunnistaminen Nautaeläimet Hevoset Lampaat ja vuohet Sikaeläimet Lemmikkieläimet Tuonnin valvonta Kaikki edellä esitetyt kohdat tarpeen mukaan





ELÄINTEN HYVINVOINTIA KOSKEVAAN LAINSÄÄDÄNTÖÖN KUULUVAT SEURAAVAT:

Hyvinvointi tiloilla Hyvinvointi kuljetuksen aikana Hyvinvointi teurastamolla





KASVIEN TERVEYTTÄ KOSKEVAAN LAINSÄÄDÄNTÖÖN KUULUVAT SEURAAVAT:

Haitalliset organismit (neuvoston direktiivissä 2000/29/EY tarkoitetussa merkityksessä) Neuvoston direktiivissä 2000/29/EY vaaditut valvontatoimenpiteet





ELINTARVIKE- JA REHULAINSÄÄDÄNTÖÖN KUULUVAT SEURAAVAT:

Yleinen elintarvike- ja rehulainsäädäntö Vastuussa olevat toimijat ja menettelyt Virallinen valvonta Jäljitettävyys Nopea hälytysjärjestelmä Tuonnin valvonta Elintarvikkeiden merkinnät ja ravitsemus Elintarvikkeiden yleiset merkinnät Ravitsemus- ja terveysväitteet Ravintoarvomerkinnät Luontaiset kivennäisvedet Ravintolisät Vitamiinien ja kivennäisaineiden lisääminen Erityisravinnoksi tarkoitetut elintarvikkeet (Ruokavaliovalmisteet) Imeväisille ja pikkulapsille tarkoitetut elintarvikkeet Laihdutukseen tarkoitetut elintarvikkeet Erityiset elintarvikkeet (ruokavaliovalmisteet erityisiin lääkinnällisiin tarkoituksiin) Hygienia (kaikki elintarvikkeet) Elintarvikehygienia (yleisesti kaikki alat ja tuotteet) — alkutuotanto — jalostus — valmistus — varastointi — jakelu — kuljetus — vähittäismyynti Näytteenotto ja määritys Laitosten hyväksyntä Biologinen turvallisuus Salmonella ja elintarvikeperäiset taudit Elintarvikehygienia (eläinperäiset elintarvikkeet) — liha/lihavalmisteet/raakalihavalmisteet jne. (myös siipikarjan liha) — riistasta saatu liha/lihavalmisteet/raakalihavalmisteet jne. — maito ja maitotuotteet — munat ja munatuotteet — kala/kalastustuotteet — vesiviljely — simpukat — muut valmisteet Tarttuvat spongiformiset enkefalopatiat (TSE:t) Eläimistä saatavat sivutuotteet (myös eläinten terveyteen liittyvä aihe) Kemiallinen turvallisuus Elintarvikelisäaineet Elintarvikearomit Uuselintarvikkeet Vieraat aineet Jäämät — lääkevalmisteet — torjunta-aineet Hormonit/kielletyt aineet eläinperäisissä tuotteissa Näytteenotto ja määritys Elintarvikkeiden kanssa kosketuksiin joutuvat materiaalit Yhteisön vertailulaboratoriot Kemiallisia ja biologisia määrityksiä tekevät laboratoriot Säteilytys Euroopan parlamentin ja neuvoston direktiivi 1999/2/EY Bioteknologia Muuntogeeniset elintarvikkeet ja rehut Muuntogeeniset kasvit ja siemenet Muu elintarvikelainsäädäntö Luonnonmukainen maatalous Aidoiksi perinteisiksi tuotteiksi rekisteröidyt maataloustuotteet ja elintarvikkeet Maataloustuotteiden ja elintarvikkeiden maantieteellisten merkintöjen ja alkuperänimitysten suoja Vilpilliset menettelyt Esim. väärät tai harhaanjohtavat pakkausmerkinnät tai laatua tai koostumusta koskevat väitteet Esim. elintarvikkeen tai rehun väärentäminen Eläinten ravitsemus Rehuaineet Rehujen pakkausmerkinnät Tietyt eläinten ruokinnassa käytettävät tuotteet – bioproteiinit (neuvoston direktiivi 82/471/ETY (11)) Rehujen lisäaineet Rehuseokset (myös lemmikkieläinten ravinto) Erityisravinnoksi tarkoitetut rehut Lääkkeitä sisältävät rehut Haitalliset aineet Näytteenotto- ja määritysmenetelmät Kielletyt aineet Rehuhygienia

(1) EYVL L 198, 22.7.1991, s. 1.

(2) Euroopan parlamentin ja neuvoston direktiivi 1999/2/EY, annettu 22. helmikuuta 1999, ionisoivalla säteilyllä käsiteltyjä elintarvikkeita ja elintarvikkeiden ainesosia koskevan jäsenvaltioiden lainsäädännön lähentämisestä (EYVL L 66, 13.3.1999, s. 16).

(3) Neuvoston asetus (EY) N:o 509/2006, annettu 20. maaliskuuta 2006, maataloustuotteiden ja elintarvikkeiden rekisteröimisestä aidoiksi perinteisiksi tuotteiksi (EUVL L 93, 31.3.2006, s. 1).

(4) Neuvoston asetus (EY) N:o 510/2006, annettu 20. maaliskuuta 2006, maataloustuotteiden ja elintarvikkeiden maantieteellisten merkintöjen ja alkuperänimitysten suojasta (EUVL L 93, 31.3.2006, s. 12).

(5) EYVL L 126, 28.4.1998, s. 26.

(6) EYVL L 316, 1.12.2001, s. 5.

(7) EUVL L 306, 22.11.2003, s. 1.

(8) EYVL L 62, 15.3.1993, s. 69.

(9) EYVL L 351, 2.12.1989, s. 34.

(10) Kasvien terveyttä koskevaa lainsäädäntöä ei sovelleta kansallisiin vertailulaboratorioihin.

(11) Neuvoston direktiivi 82/471/ETY, annettu 30. kesäkuuta 1982, tietyistä eläinten ruokinnassa käytettävistä tuotteista (EYVL L 213, 21.7.1982, s. 8).